Per Ørum Jørgensen (KF), 2006-04-27:
Det er umiddelbart svært at svare på det spørgsmål.
Hvad statsministeren gør, er vel egentlig kun en beslutning, statsministeren kan træffe, og der vil jeg nu i al min ringhed ikke gå ham i bedene, men overlade det trygt til statsministeren at træffe en sådan beslutning.
I Det Konservative Folkeparti ønsker vi, at der skal være en effektiv, sikker og velfungerende fødevarekontrol.
På den baggrund ser vi på de mange afsløringer, som medierne har budt os igennem de seneste måneder, om gammelt kød, fusk med datomærkninger osv. med den allerstørste alvor.
Afsløringerne viser, at der er behov for at stramme op på fødevarekontrollen; afsløringerne viser, at snyderi og fusk har et alt for stort omfang i fødevarebranchen; afsløringerne viser, at der er behov for at skærpe indsatsen over for de brodne kar, som tilsidesætter forbrugernes fødevaresikkerhed på den mest utiltalende og skammelige måde.
På den baggrund hilser vi de initiativer, som regeringen og Dansk Folkeparti blev enige om den 8. april, velkommen.
Vi ønsker at få vendt alle sten i denne sag, så vi på et kvalificeret grundlag kan iværksætte et konstruktivt forløb, der hæver kvaliteten i fødevarekontrollen, og som genskaber forbrugernes tillid til de fødevarer, man kan købe i Danmark.
Fødevarerne skal være i en kvalitet, som vi kan være bekendt.
I den forbindelse vil jeg også gerne over for ministeren kvittere for både åbenheden og den konstruktive tilgang, som ministeren har udvist i denne omfattende sag.
Vi har til bevidstløshed hørt udtalelser fra oppositionen om, at ministeren har skåret så og så meget i fødevarekontrollen.
Jeg mener, det er vigtigt i dag en gang for alle at fastslå, at det var en klar forudsætning for og et klart ønske fra såvel Dansk Folkeparti som regeringspartierne, at der kun måtte ske administrative besparelser, og at strukturændringerne ikke måtte få konsekvenser for fødevaresikkerheden i Danmark.
Dette illustreres bl.a. ved, at fødevarekontrollen ikke er underlagt de effektivitetskrav, som den øvrige statslige administration er underlagt.
Derfor vil jeg også gerne ganske klart sige, at påstanden om, at ministeren har beskåret fødevarekontrollens ressourcer, ganske enkelt ikke er i overensstemmelse med sandheden.
Samtidig er de sager, som der er blevet afsløret, jo fra før den 1. januar 2006, hvor strukturændringerne er trådt i kraft.
Jeg har også fået adskillige henvendelser fra folk, som ganske rigtigt har konkluderet, at når man finder kød, der er over 10 år gammelt, må det jo også være udtryk for, at de problemer, som vi ser i dag med fødevarekontrollen, ikke er af ny dato, men også har fundet sted, dengang den socialdemokratiske Ritt Bjerregaard var fødevareminister, hvis nogen skulle være i tvivl om det.
Kritikken af ministeren har efter min klare overbevisning været urimelig hård.
Ministeren skal oven i købet også udsættes for kritik, når kontrollen virker og man fanger de skurke i fødevarebranchen, der sætter borgernes fødevaresikkerhed over styr.
Det svarer jo nogenlunde til, at man bebrejder justitsministeren, hver gang politiet opklarer et mord.
Vi har en klar vilje til at sikre en konstruktiv genopretning af fødevarekontrollen.
Det sikrer vi ved at etablere en nultoleranceplan med ti konkrete initiativer til at sikre hurtigere og skrappere sanktioner over for de virksomheder, der gentagne gange bryder loven.
Blandt initiativerne er oprettelsen af en særlig enhed, der skal modvirke salg af gammelt kød og overtrædelser af sporbarhedsreglerne.
Det sikrer vi ved, at der følges op på de manglende tilsynsbesøg i 2005.
De virksomheder, som ikke fik tilsyn i 2005, skal have tilsyn inden den 15. maj.
Det sikrer vi ved, at der straks iværksættes en gennemgribende undersøgelse af fødevarekontrollen, der gennemføres af en uafhængig ekspertgruppe.
Når ekspertgruppen har færdiggjort sin undersøgelse, vil man derefter tage stilling til, om der er behov for flere ressourcer til Fødevarestyrelsen.
Jeg kan godt undre mig lidt over oppositionen, som stiller et beløb på 60 mio. kr. på højkant, uden at oppositionen siger, hvad de vil med pengene.
Var det dog ikke fornuftigt at undersøge tingene grundigt først, se, hvor der er behov for flere ressourcer, hvis der er behov for flere ressourcer, og så efterfølgende finde ud af, hvordan tingene skal løses.
Det er let at sidde i opposition!
Vi Konservative erkender, at der er nogle udfordringer i forbindelse med fødevarekontrollen, der skal løses, og derfor er vi også meget tilfredse med, at de brodne kar, som tilsidesætter forbrugernes fødevaresikkerhed på det skammeligste, nu vil komme til at mærke skærpede konsekvenser for deres uansvarlige omgang med fødevarerne.
Vi ønsker at løse problemerne, og vi føler, at de nævnte tiltag vil bidrage til, at tilliden til fødevarekontrollen og fødevarerne i Danmark kan blive genoprettet.